Baaise sakeman gewond toe hy kaping wou keerArgieffoto ŉ Baaise winkeleienaar is Dinsdagoggend in ŉ skietery gewond toe hy ŉ motoris gedurende ŉ motorkaping te hulp gesnel het. Volgens kol. Priscilla Naidu, woordvoerder van die polisie, het ŉ plaaslike koerier (42) en ’n passasier (19) in Govan Mbeki-laan in die stad parkeer waarna hulle na verskillende ondernemings is om pakkies af te lewer. Die koerier het eerste na die voertuig teruggekeer waarna ŉ verdagte hom van agter oorval het, vertel Naidu. Die verdagte het daarna ŉ vuurwapen op die koerier gerig en hom aangesê om die voertuig se sleutel te oorhandig. Nog drie verdagtes het hulle in dié stadium by die verdagte aangesluit. Presies op daardie oomblik het die eienaar van ŉ nabygeleë winkel die voorval gewaar en die koerier te hulp gesnel, verduidelik Naidu. Die winkeleienaar het glo geskree waarna drie verdagtes laat spaander het. Die vierde verdagte en die winkeleienaar het albei geweerskote afgevuur waarna twee van dié skote die winkeleienaar in onderskeidelik sy maag en been getref het. Dit is onduidelik of die verdagte ook in die spervuur beseer is. Die winkeleienaar is ná afloop van die gebeure na ŉ hospitaal gehaas vir mediese behandeling. Die polisie ondersoek ŉ saak van poging tot moord asook poging tot kaping.